次韵錢濟明贈感慈長老
作者：晁補之
朝代：宋

paragraphs: 我聞棲禪人，一念超十地。
云何別影事，未免依緣氣。
譬如幻男女，機廢根隨廢。
不然怖頭走，此病窮三世。
邦公獅子吼，曾使諸天喜。
廣說無說時，俱成甘露味。
不知室久如，當有天來侍。
城隅竹塢近，梵剎開嚴閟。
以彼穴中空，清風自來萃。
我生久更事，求愚不求慧。
清風已說法，不用重宣偈。
開祖照人姿，滄波白蘋際。
居然九奏妙，往往魚龍戲。
濟明經世才，彫松識寒歲。
懷寶竟迷邦，此豈非良計。
名山尋勝士，投老終深詣。
我自所蘄廉，蟬葉真堪蔽。